Arbejdernes Andels Boligforening skal bygge 106 almene boliger i Risskov Brynet. 1600 nye almene boliger i Aarhus skal bygges de kommende år - og de kommer ud i konkurrence.

Annonce

Glem alt om kedeligt ensformigt byggeri. Det er læren, efter Arbejdernes Andels Boligforening (AAB) er udpeget til at opføre godt 100 boliger af slagsen for Aarhus Kommune i Risskov Brynet på grænsen til Aarhus Midtby.

Sådan former Risskov Brynets 106 almene boliger sig i fremtiden. Byggeriet har været ude i konkurrence blandt tre almene boligforeninger. Arbejdernes Andels Boligforening vandt. Foto: Aarhus Kommune

Det er noget nyt, at Aarhus lægger det almene byggeri ud i en konkurrence, og AAB vandt Aarhus Kommunes første konkurrence om byggeriet af de almene boliger.

Konkurrencerne skal sikre en endnu højere kvalitet i de almene boligprojekter. Bygherren skal nu i sving med de i alt 106 almene boliger i Risskov Brynet. Tre boligforeninger var med i projektkonkurrencen, som det hedder.

AAB skal opføre 62 ungdomsboliger, 10 handicapboliger og 34 familieboliger.

De kommende år vil flere almene boligprojekter - blandt andet i Knudrisgade, i Saltholmsgade og på Aarhus Ø - også komme ud i konkurrence. For at få endnu højere såkaldt bykvalitet i byggeriet af de 1.600 almene familieboliger, som i de kommende år bliver opført i Aarhus Kommune.

Kristian Würtz, rådmand for Teknik og Miljø, ser perspektiver i den nye form for konkurrence.

»Jeg synes, at vinderprojektet er meget vellykket. Projektet giver kvarteret nogle rigtig gode boliger, som helt almindelige århusianere har råd til at bo i. Samtidig er projektet udformet på en måde, så det giver noget tilbage til kvarteret. Bygningerne er med til at skabe gode byrum og mødesteder for beboerne, og det er netop tanken bag konkurrencerne om nye boligprojekter, fordi vi skal bygge god by,« siger rådmanden.

Anders Rønnebro, direktør i AAB, glæder sig over at sejren i konkurrencen. Han mener, formen har haft en positiv indflydelse på projekterne.

»Der er jo ingen tvivl om, at når Aarhus Kommune lader en konkurrence afgøre, hvem der skal bygge, så tvinger man boligforeningerne til at tænke sig ekstra godt om. Man får helt sikkert bedre kvalitet for skattekronerne, men det er vigtigt, at Aarhus Kommune har en åbenhed om konkurrencevilkårene og sikrer, at alle bagefter kan se, hvorfor vinderen vandt og taberne tabte. Kun på den måde bliver vi alle klogere til næste gang, der udskrives en konkurrence,« siger Anders Rønnebro.

Modellen med konkurrencer om byggeriet vil også i fremtiden blive anvendt ved almene boligprojekter.